佳人歌
作者：宋伯仁
朝代：宋

paragraphs: 淡傅粉，淺畫眉，鬢邊休插桃花枝。
白面郎君馬如箭，回頭再盼情依依。
文君未識相如面，朱弦聲裏猶相戀，風流勝事千古傳。
寧如文君當時深深深處深庭院，臨邛亦免王孫怨。
佳人佳人休捲簾，門外落花春正甜。
繡牀午困語聲寂，博山篆冷香頻添。
佳人噫，佳人吁，今人安得人人思秋胡，黄金不認真丈夫。